Dňa 22. 10. 2019 sa na vlakovej stanici v našom neste Prešov zastavil Protidrogový vlak REVOLUTION TRAIN. Časť našej triedy mala možnosť zadarmo navštíviť tento vlak vďaka Prešovskému samosprávnemu kraju. Pútavým, zaujímavým, a hlavne neobvyklým spôsobom sme sa dozvedeli, aký vplyv majú drogy na ľudské telo a čo všetko môžu spôsobiť v živote človeka. Súčasťou exkurzie bol 4-dielny film, počas ktorého sme mali odpovedať na otázky. Interaktívnou formou sme sa tak stali súčasťou príbehu života narkomana, keďže vo vlaku sme mali možnosť vidieť aj rôzne filmové rekvizity. Bolo to nielen zaujímavé, ale aj poučné. Dozvedeli sme sa aj to, že drogou 21.storočia nie je marihuana ani žiadne omamné látky, ale cukor. Revolution train v nás zanechal silný zážitok. Keďže vstup do vlaku bol len pre 17 študentov, pre zvyšok triedy naša triedna profesorka pripravila iný program .Zo stanice sme sa bočnými uličkami dostali na miesto, ktoré sme doteraz nepoznali. V prízemnej bezbariérovej budove nás privítala usmiata pani Anna Mačová, ktorá nás oboznámila s občianskym združením ZOM. Je to mimovládne občianske združenie ľudí so zdravotným postihnutím, ktoré bolo založené 31. 1. 2000. Poslaním tohto združenia je hlavne mnohostranná podpora ľudí so zdravotným postihnutím s dôrazom na mládež s telesným postihnutím. Združenie poskytuje prepravnú službu, sociálne poradenstvo, vedie aj databázu osobných asistentov. ZOM je aj zriaďovateľom a prevádzkovateľom galérie ABILYMPIÁDA – umenie bez bariér. Keďže sme sedeli priamo v galérii, mohli sme si vystavované diela hneď aj poobzerať. Všetko, čo sme videli, vytvorili zdravotne postihnutí umelci. O galérii nám viac porozprával pán Stanislav Horváth, ktorý je sám zdravotne postihnutý. Neskôr nás pozvali do telocvične, kde trénujú telesne postihnutí športovci BOCCIU. BOCCIA je hra podobná pétangue a je určená hlavne pre vozíčkárov. Patrí medzi paraolympijské disciplíny a aj my na východnom Slovensku máme v tomto športe majstrov Slovenska, Európy, ale aj olympionikov. Najlepšie na tom bolo, že sme si na vlastnej koži mohli vyskúšať zahrať BOCCIU. Zahrať si ju tak, ako ju hrajú športovci v tejto telocvični – na vozíčku a niektorí aj s rampou a asistentom. Príjemne sme sa zabavili a ďakujeme za tento športový zážitok rozhodcovi BOCCII Jozefovi Fejerčákovi. Veľká vďaka patrí aj našej triednej profesorke za realizáciu spomínaných aktivít.
žiaci I.A